kardosdrur/scandi-wiki huggingface dataset:
Carl Georg Brunius

Carl Georg Brunius (født 23. marts 1792 i Tanum, død 12. november 1869 i Lund) var en svensk arkitekt, kunsthistoriker og arkæolog, søn af Gomer Brunius.

Brunius blev 1815 docent i græsk ved Lunds Universitet, og 1824-58 var han Esaias Tegnérs efterfølger som professor sammesteds i samme fag. Han var særdeles produktiv som latinsk digter. Sine bedste kræfter viede han dog arkæologien, kunsthistorien og bygningskunsten. Han har efterladt flere værdifulde arbejder over forskninger i arkæologisk og kunsthistorisk retning, som han foretog i Vest- og Sydsverige samt på Gotland og Bornholm.
 
1833-59 ledede han restaureringsarbejder i Lunds Domkirke. Brunius har endvidere restaureret, opført eller givet tegning til en mængde andre kirker samt flere bygninger i Lund og på de skånske godser. Han fremmede med sit arbejde genopvækkelsen af romansk og gotisk stil i Sveriges arkitektur. Blandt hans mange skrifter må nævnes: Skånes konsthistoria for medeltiden (1850), Konstanteckninger under en resa till Bornholm år 1857 (1860), Gotlands konsthistoria (1864-66). Brunius ydede endvidere bidrag til J.G. Liljegrens arbejde Nordiska fornlemningar (1823).

Kilder

Eksterne henvisninger 
 

Klassiske filologer
Filologer fra Sverige
Arkitekter fra Sverige
Kirkearkitekter
Arkæologer fra Sverige
Kunsthistorikere fra Sverige
Ansatte ved Lunds Universitet
Faglitterære forfattere fra Sverige
Svensksprogede forfattere fra Sverige
Svenskere i 1800-tallet
Personer fra Bohuslen
Medlemmer af Videnskabernes Selskab
Salmonsens
Viggo Kjær

Viggo Kjær (5. juni 1914 i Sandvad ved Jelling – 25. juli 2013 i Vedbæk) var en dansk civilingeniør, som sammen med Per Brüel grundlagde måleudstyrsvirksomheden Brüel & Kjær.

Han var søn af gårdejer Kristian Kjær (død 1937) og hustru Helga f. Sabroe, blev student fra Horsens Statsskole 1932 og cand. polyt. 1939 fra Danmarks Tekniske Højskole og var dernæst ansat hos A/S Tobias Jensen, A/S Rasmus Rudholt og TO-R Radio, Philips A/S, Radio Apparat Co. 1939-44. Kjær stiftede sammen med Per Brüel I/S Brüel & Kjær 1942 og var tillige medstifter af A/S Brüel & Kjær 1947, af Brüel & Kjær Eksport A/S 1957 og af Brüel & Kjær Industri A/S 1973. Viggo Kjær varetog produktudvikling og organisation, mens den udadvendte "doktor Brüel" var ansvarlig for salg og markedsføring. Sammen med firmaets tredje nøgleperson Holger Nielsen (produktion), lykkedes det Viggo Kjær at opbygge verdens førende virksomhed inden for måleudstyr til lyd og vibration.

Han blev tildelt G.A. Hagemanns Guldmedalje 1959 og har været medlem af Akademiet for de Tekniske Videnskaber siden 1962. 1974 blev han æresdoktor ved Danmarks Tekniske Højskole "For betydningsfuld indsats til fremme af elektronisk forskning som grundlag for industriel produktion af måleinstrumenter".

Han blev gift 2. april 1942 med Inger Marie Jensen (13. maj 1918 i Lynge – 1982), datter af handelsmand Carl Jensen og hustru Dagmar f. Andersen, som han havde mødt på T-OR-fabrikken. Han efterlod sig tre børn og fem børnebørn.

Kilder 
 Kraks Blå Bog 1974
 Niels Dreijer, "Dansk elektroniks nestor fylder rundt", Ing.dk, 7. juni 2004.

Eksterne henvisninger 
 

Personer i Kraks Blå Bog (afdøde)
Ingeniører fra Danmark
Medlemmer af Akademiet for de Tekniske Videnskaber
Danskere i 1900-tallet
Erhvervsfolk fra Danmark
Æresdoktorer ved Danmarks Tekniske Universitet
Alumni fra Danmarks Tekniske Universitet
Studenter fra Horsens Statsskole
Maria Leopoldina af Østrig

Maria Leopoldina (22. januar 1797 – 11. december 1826) var en østrigsk ærkehertuginde, der var den første kejserinde af Brasilien fra 1822 til 1826 som ægtefælle til kejser Pedro 1. af Brasilien. I to måneder i 1826 var hun også dronning af Portugal.

Hun var datter af den tysk-romerske kejser Frans 2. (Tysk-romerske rige) og dennes hustru Maria Theresa af Napoli og Sicilien. Hun blev gift 13. maj 1817 med Pedro Braganza, som blev repræsenteret af hendes onkel Karl af Teschen. Maria Leopoldina ankom først til Brasilien den 5. november og først da mødtes parret. De fik syv børn:
 Maria 2. af Portugal (1819-1853)
 Miguel af Beira (1820), dødfødt
 João Carlos af Beira (1821-1822)
 Januária af Brasilien (1822-1901)
 Paula af Brasilien (1823-1833)
 Francisca af Brasilien (1824-1898)
 Pedro 2. af Brasilien (1825-1891)

Maria Leopoldina døde efter en abort den 11. december 1826.

Eksterne henvisninger 

Kejserinder af Brasilien
Huset Habsburg-Lothringen
Personer fra Wien
Dronninger af Portugal
Østrigere i 1800-tallet
Viggo A. Kjær

Viggo Axel Kjær (4. april 1899 i København – 9. oktober 1969) var en dansk civilingeniør og professor.

Han var søn af ingeniør Jens Jensen Kjær (død 1920) og hustru Ellen Frederikke f. Møller (død 1911), blev cand. polyt. (maskiningeniør) fra Polyteknisk Læreanstalt 1923 og var ansat hos Burmeister & Wain 1923-33. Fra 1933 var Kjær selvstændig rådgivende ingeniør og blev samme år videnskabelig assistent ved Danmarks Tekniske Højskole. Han blev lektor i forbrændingsmotorer og luftkompressorer 1939 og professor i maskinlære sammesteds 1946 og var leder af højskolens forskningslaboratorium for forbrændingsmotorer fra 1953. Kjær var sagkyndig ved besættelsen af professoratet i forbrændingsmotorer ved Chalmers tekniska högskola i Göteborg 1939.

Viggo A. Kjær var medlem af Patentkommissionen 1948 og af Eksamenskommissionen for de tekniske skoler 1949-55 og medlem af Akademiet for de Tekniske Videnskaber. Kjær var Ridder af Dannebrog.

Gift 16. april 1930 med Magdalene Braad (26. september 1899 i Aarhus – ?), datter af fabrikant Søren Braad (død 1936) og hustru Karoline f. Jensen (død 1944).

Kilder 
 Kraks Blå Bog 1957

Personer i Kraks Blå Bog (afdøde)
Ingeniører fra Danmark
Medlemmer af Akademiet for de Tekniske Videnskaber
Professorer fra Danmarks Tekniske Universitet
Riddere af Dannebrog
Personer fra København
Danskere i 1900-tallet
Statens haverikommission

Statens haverikommission (SHK) er en svensk offentlig kommission, hvis opgave er at undersøge alle typer alvorlige civile og militære ulykker til søs eller i luften. Kommissionen undersøger også mindre hændelser, hvis der var alvorlig risiko for en ulykke.. Deres hovedkvarter ligger i Stockholm.

Bemærkelsesværdige sager 
 M/S Estonia (1994)
 M/V Finnbirch (2006)

Se også 
 Luftfartsverket
 Sjöfartsverket

Kilder

Eksterne henvisninger 
 Officiel hjemmeside 
 Officielle hjemmeside på engelsk 

Svenske myndigheder
Rabots gletsjer (Lapland)

Rabots gletsjer er en stor gletsjer () i en dal på nordvestsiden af bjerg-kæden Kebnekaise i Lappland i Sverige. Den blev første gang, videnskabeligt beskrevet af Schytt (1947, 1959) og senere af Brugger (1992) Stroeven og van de Val (1990). 

Den ældste dokumentation for gletsjerne stammer fra 1883, hvor den franske geograf Charles Rabot, fotograferede den da han var ved at bestige Kebnekaise for første gang. I 1910 blev den besøkt af Enquist som foretog en detaljeret fotodokumentation af hele gletsjeren.

Gletsjere i Sverige
Kiruna kommun
Björlings gletsjer

Björlings gletsjer er en gletsjer () i Kebnekaise-bjergkæden i Kiruna kommune som ligger på Kebnekaises skråninger nedenfor Kebnekaises sydtop. Gletsjeren går ned mod Kitteldalen.

Björlings gletsjerer opkaldt efter Johan Alfred Björling som besteg Sydtoppen via, det nuværende Västra leden.

Bræen har et areal på 1,47 km², en maksimaltykkelse på 225 m, en gennemsnitsdybde på 94 m, og en volumen på 139 km³.

Galleri

Gletsjere i Sverige
Kiruna kommun
Rabots gletsjer

Rabots gletsjer har flere betydninger:

 Rabots gletsjer (Lapland) – gletsjer beliggende i Svensk Lapland
 Rabot gletsjer (Antarktis) – gletsjer beliggende i Queen Elizabeth området i Antarktis.
Virginsk troldnød

 
Virginsk troldnød (Hamamelis virginiana) er en løvfældende busk med gul høstfarve og blomstring ved løvfald. Busken bruges af og til som prydplante i haver og parker, men er mest anvendt som grundstamme for podede sorter af Troldnød.

Beskrivelse
Virginsk troldnød er en løvfældende busk (sjældnere: lille træ) med en åben og bred, tragtformet vækst. Hovedgrenene er stive, mens sidegrenene er blødere og overhængende. Barken er først grågrøn og tæt håret, men snart bliver den grå med brunlige hår. Gamle grene får efterhånden en lysebrun og glat eller let skællet bark. Knopperne er spredtstillede, mørkegrå og let skæve. 

Bladene er omvendt ægformede, men med skæv (usymmetrisk) bladplade. Randen er bugtet og svagt tandet på den yderste del. Oversiden er lyst matgrøn, mens undersiden er en del lysere og svagt behåret. Høstfarven er skinnende gul. Blomstringen foregår under løvfaldet, dvs. oktober-november, hvor man finder blomsterne samlet i små, sidestillede stande. De enkelte blomster er 4-tallige og regelmæsssige med lysegule, båndformede kronblade. Frugterne er træagtige kapsler, der åbner sig med et lille smæld og slynger frøene bort.

Rodsystemet består af dybtgående hovedrødder og talrige, overfladenære siderødder.

Højde x bredde og årlig tilvækst: 6,00 x 6,00 m (20 x 20 cm/år).

Hjemsted
Virginsk troldnød har sin naturlige udbredelse fra det sydøstlige Canada over New England-staterne, det østlige og centrale USA til Texas og det nordlige Mexico. Overalt foretrækker arten let skyggede voksesteder med en svagt sur, fugtig og humusrig jordbund. Den er nøje knyttet til de blandede løvskove øst for prærierne. 

Hopewell Furnace National Historic Site ligger ca. 25 km sydøst for Reading i Pennsylvania, USA. Det er et beskyttet område, fordi stedet har historisk interesse som ét af arnestederne for den spirende, amerikanske industri. Derfor er de blandede løvskove på stedet forholdsvis urørte, og her findes arten sammen med bl.a. Giftsumak, tulipantræ, blomsterkornel, farveeg, Galium concinnum (en art af snerre), gulbirk, hvideg, høbregne, klatrevildvin, lav blåbær, rødeg, rødløn, skovtupelotræ, sukkerbirk, svinehickory og Viburnum acerifolium (en art af kvalkved)

Fodnoter

Haveplanter
Gule blomster
Ingrid og Lillebror

Ingrid og Lillebror var et underholdningsprogram for børn, der blev sendt i DRs Kikkassen fra 1966 til 1976. Hovedpersonerne var Ingrid Skovgaard og dukken Lillebror (der fik stemme af Bob Goldenbaum). Ingrid og Lillebror lavede også en enkelt Tv-julekalender, Hos Ingrid og Lillebror, der blev sendt i 1971. Efter udsendelsen forlod både Ingrid og Lillebror medieverdenen; Lillebror havde dog en gæsteoptræden i De uaktuelle nyheder i 2002, igen med Goldenbaum som stemme.

Flere af sangene var inkluderet i sangbogen Legestuens Sangbog i 1974.

Referencer

Eksterne henvisninger 
 

DR-serier
Danske tv-serier fra 1960'erne
Dukker
Børneprogrammer fra Danmark
Danske tv-serier fra 1970'erne
Jack Fridthjof

Jack Fridthjof (født 1945) er en dansk musikproducer, studieejer, talentspejder og radio- og tv-producent, bl.a. kendt for sine pladeproduktioner i 60'erne i sit eget studie i Nykøbing Mors.

Jack Fridthjof havde opnået erfaring med pladeindspilninger under et ophold i Rom, hvor han bl.a. var i lære som studietekniker i det lokale RCA-studie. Han bragte erfaringerne med hjem til Danmark, hvor han etablerede sit eget pladestudie, først i Glyngøre, men fra 1966 i Nykøbing Mors. Knyttet til studiet var også Fridthjofs eget pladeselskab, Jacks Beat Records.

Jack Fridthjofs pladestudie var det første danske studie udenfor København, og konceptet var, at bands og solister fra især provinsen kunne indspille plader hos Fridthjof for relativt få penge, som så blev udgivet i ofte små oplag på Jacks Beat Records. Studiet var imidlertid ret primitivt, selv efter tidens standarder. Bl.a. rådede det i slutningen af 60'erne kun over en tosporsbåndoptager på et tidspunkt, hvor de mere professionelle lydstudier efterhånden havde fire, otte eller ti spor. Desuden var væggene beklædt med æggebakker som en form for lyddæmpning, hvilket førte til udtrykket "æggebakkestudie" som betegnelse for et primitivt indspilningsstudie.

Blandt de mange kunstnere, der indspillede hos Jack Fridthjof i løbet af 60'erne, kan nævnes The Vanguards, Bjørn og Okay, Henning Stærk, Some Kind, The Mat's, The Arons, The Gipsies og The Jesters. En af de sidste indspilninger var Gnags' engelsksprogede debutsingle "Eyes And Ears" / "I Can't Talk About It Now". Fridthjof indspillede desuden fire singler, hvor han selv sang. Studiearbejdet blev imidlertid indstillet, da han flyttede til Aarhus sidst i 60'erne.

Fra 80'erne arbejdede Jack Fridthjof hovedsageligt med radio og tv. Han fik bl.a. sendetilladelse til lokalradioen Århus Nærradio. Han har også været involveret i produktionen af musikvideoer, bl.a. med bandet Sticks'n Fire.

Noter

Litteratur 
Bille, Torben (red. 2002): Dansk Rock Leksikon. København: Politikens Forlag.
Deleuran, Peter og Jan Knus (1985): Gnags – Kan I høre noget. Aarhus: Forlaget Modtryk.
Jacks Beat Records – Manden med de mange dagsordener. Artikel, Rockiaarhus.dk (20-03-2012)

Eksterne henvisninger 
Hjemmeside

Musikproducere fra Danmark
Hospitalsinfektion

Hospitalsinfektion eller Sygehusinfektion er en almindelig betegnelse for en infektion som er pådraget i hospitalsmiljøet. En faglig betegnelse er nosokomiel infektion, på engelsk ”nosocomial infection” eller HAI efter hospital-acquired infection. Hospitalsinfektioner skyldes som oftest dårlig hygiejne, men er alligevel svære at komme til livs.

Hvert år rammes 100.000 danskere af en hospitalsinfektion eller 8-10% af alle indlagte. Af dem dør ca. 3000. Hospitalsinfektioner koster hvert år sundhedsvæsenet omkring 1 milliard kroner. Derfor er hospitalsinfektionerne er på alle måder et alvorligt problem: for patienterne og personalet og for sundhedssektorens økonomi og dermed for hele samfundets økonomi.
	
Svækkede patienter som ældre, diabetikere, stofmisbrugere og dialysepatienter har forøget risiko for hospitalsinfektioner, specielt efter en antibiotika-behandling. Al antibiotika har den egenskab at slå de følsomme mikroorganismer ned, hvilket har den naturlige følge, at der bliver plads og leverum for de resistente bakterier. Risikoen ved hospitalsinfektioner er senest forøget ved forekomsten af multiresistent hospitalsflora, eventuelt bestående af mere virulente mikroorganismer.

Typiske hospitalsinfektioner 

 Urinvejsinfektioner, blærebetændelse, 
 Sårinfektioner, infektioner i sår, postoperativ sårinfektion
 Lungebetændelse 
 Tarminfektioner, diarré, pseudomembranøs enterokolitis
 Hudinfektioner
 Blodforgiftning, bakterievækst i blodet
 Kateterinfektion, CVK-infektion, centralt venekateter-infektion

Typiske smitteveje 

 Krydsinfektion, fra den ene patient til den anden, ofte via personalet
 Selvinfektion, fra mikroorganismer allerede på eller i patienten. F.eks inficeres kateterne
 Fra hospitalsmiljøet, fra støv, snavs, mad, medicin, instrumenter, fælles berøringsflader som håndtag og senge

Typiske patogene mikroorganismer 

 Staphylococcus aureus, ”gule stafylokokker”, der findes i næsen på mange mennesker, 
MRSA (methicillin-resistent Staphylococcus aureus) , CA-MRSA (community-acquired MRSA, engelsk udtryk for smitsom MRSA)
 Multiresistente coli-bakterier
 Multiresistente klebsiella-bakterier 
 Multiresistente Clostridium difficile-bakterier

Alvorlige epidemier på danske hospitaler 

 Københavnske hospitaler, første halvdel af 2009. 29 patienter døde af "dræber diarre" mistænkt for at være forårsaget af Clostridium difficile type 027.
 Amtssygehuset i Herlev, 2009-2010. 199 patienter ramt af "dræber diarre" mistænkt for at være forårsaget af Clostridium difficile type 027.
 Fire hospitaler: Herlev, Amager, Gentofte og Hvidovre, 2010. 138 patienter inficeret med Clostridium difficile type 027.

Hospitalsinfektioner i andre lande 

Hospitalsinfektioner er et globalt problem. F.eks. var antallet af smittede i USA 1.700.000 (2010) .

Forebyggelse 

--

Referencer

Eksterne links 

 Sygehusinfektioner. Netdoktor.dk
 Temanummer om infektionshygiejne. UGESKR LÆGER. 169/48 26. november 2007 
 Forsvarlig brug af antibiotika er en absolut nødvendighed. Europa-Kommissionen
 Ny guide forebygger hospitalsinfektioner – 10.03.2009
 Sygehusinfektioner koster 3265 liv. TV2, 2007

Infektionssygdomme
Bakterier
Patientsikkerhed
Calabar

Calabar er en by i Nigeria beliggende hvor floden Cross munder ud i Atlanterhavet, ikke langtfra grænsen til Kamerun mod vest. Calabar er hovedby i delstaten Cross River, der med 375.196 indbyggere ved folketællingen 2006, på et areal af 406 kvadratkilometer. også er den største by i delstaten. Det er flere højskoler og universiteter i byen. erhvervslivet består af produktion af gummi, tømmer og cement. Calabar er også en vigtig havneby.

Byen voksede op i 1600-tallet som en markedsby for efikfolket, og havde en betydelig slavehandel. Calabar var, under navnet Old Calabar, hovedstad for de britiske protektorater Oil Rivers (1885-1893), Niger Coast (1893-1900) og Southern Nigeria (1900-1906).

Eksterne kilder og henvisninger 

Byer i Nigeria
Akademiet for Talentfulde Unge

Akademiet for Talentfulde Unge, oftest forkortet "ATU", er en organisation, der beskæftiger sig med intelligente unge og talentudvikling. Akademiet blev grundlagt i 2007 på Nørre Gymnasium i Brønshøj.

Akademiet for Talentfulde Unge er et to-årigt program for unge på en gymnasiel uddannelse (STX, HTX, HHX, EUX) fra 2. semester til og med 5. semester. I løbet af denne periode kommer deltagerne igennem en række obligatoriske aktiviteter, som bliver kaldt seminarer. De har desuden mulighed for at deltage i talrige valgfrie aktiviteter. 

Optagelse sker i 1. semester af den givne uddannelse i december. Ansøgerne har på daværende tidspunkt fået tilladelse af deres skole til at søge og har indsendt deres ansøgning i slutningen af november. Hvem, der derefter bliver optaget, er op til Akademiet selv, som bedømmer ud fra ansøgningerne.

Referencer

Eksterne henvisninger 
 ATUs hjemmeside
 ATU Midts hjemmeside (ATU i Region Midtjylland)

Uddannelsesinstitutioner i København
Vesterbro/Kongens Enghave
Etableret i 2007
G.A. Hagemanns Guldmedalje

G.A. Hagemanns Guldmedalje er en dansk hædersbevisning, som tildeles danske ingeniører og naturvidenskabsfolk af Danmarks Tekniske Universitet. Den er opkaldt efter rektor G.A. Hagemann og blev første gang uddelt 1933. Tildelingen er uregelmæssig.

Modtagere 

 1936: Axel Petersen
 1936: Arnold Poulsen
 1942: K. Erik Jensen
 1942: Johannes Møllerhøj
 1942: Georg Weber
 1944: Haldor Topsøe
 1952: Axel G. Jensen
 1959: Georg Bruun
 1959: Viggo Kjær
 1959: Bent Scharøe Petersen
 1963: Peter Naur
 1993: Elo Harald Hansen
 2000: Tom Høholdt
 2003: Poul Harremoës
 2004: Klaus H. Ostenfeld
 2006: Klaus Bock
 2011: Vagn Lundsgaard Hansen
 2013: Jens Kehlet Nørskov
 2015: Thomas Kiørboe
 2018: Martin Philip Bendsøe
 2022: Thomas Højlund Christensen

Referencer

Kilder 
 Opslag i Kraks Blå Bog.

Videnskabspriser fra Danmark
Etableret i 1933
Danmarks Tekniske Universitet
Den blå hund

Den blå hund er Gnags' tiende studiealbum, udgivet i 1984. Ligesom forgængeren X og efterfølgeren En underlig fisk er den indspillet med den amerikanske producer Jack Nuber. Albummet solgte mere end 100.000 eksemplarer og gav Gnags to store radiohits med "Går med hunden gennem byen" og "Vilde kaniner".

På Den blå hund fornemmer man i nogle af sangene en dialektik imellem på den ene side det kunstige, elektroniske og maskinelle og på den anden side det organiske, naturlige og menneskelige. Den kommer både til udtryk i det musikalske og det tekstlige udtryk. I musikken kan man f.eks. aflæse det maskinelle ved brugen af en del elektronisk frembragte lyde fra synthesizere og elektriske trommer i numre som "Går med hunden gennem byen", "Zigurrat" og "Plastik fra læder". Overfor dette fremstår akustiske instrumenter som almindelige trommer eller steeldrum som et organisk element. De mange syntetiske musikalske elementer betegnes af Peter Deleuran og Jan Knus som "elektronisk high-tech rock".

På tekstsiden kan man aflæse dialektikken i en sangtitel som "Plastik fra læder", hvor plastik repræsenterer det syntetiske, og læder det organiske. I "Zigurrat" synges der dersuden om om "menneskene mod maskinerne", og i "Går med hunden gennem byen" optræder "en bank der veksler videoer til gamle smukke haver", dvs. det elektroniske til det organiske.

Koldkrigstemaet fra "Alt synes ro ombord" fra X videreføres på Den blå hund i sangen om de "Vilde kaniner", der "graver grøfter mellem øst og vest" og maler Det Hvide Hus grønt, selvom stormagterne gemmer sig "bag jerntæpper".

Numre

Side 1 
 "Går med hunden gennem byen" (3:16)
 "Vilde kaniner" (4:11)
 "Blå time" (4:21)
 "Blue" (4:44)
 "Lørdag aften" (3:33)

Side 2 
 "Zigurrat" (4:28)
 "Plastik fra læder" (4:23)
 "Endnu et efterår" (3:37)
 "Gonat nu" (3:10)
 "Pigen og sømanden" (4:05)

Noter

Litteratur 
 Bille, Torben (red. 2002): Dansk Rock Leksikon. København: Politikens Forlag.
 Deleuran, Peter og Jan Knus (1985): Gnags – Kan I høre noget. Aarhus: Forlaget Modtryk.

Eksterne henvisninger 
 Discogs – Gnags – Den blå hund (20-03-2012)
 Den blå hund på gnags.dk (inkl. tekster)   (20-03-2012)

Album fra 1984
Gnags-album
Ikke alene Danmark

Ikke alene Danmark er Sebastians ottende studiealbum, udgivet i 1978. Sangene på side 1 er skrevet til ungdomsfilmen Du er ikke alene. Titelnummeret var et stort hit og er en af Sebastians mest kendte sange. Side 2 kaldes Musikbilleder fra Danmark og indeholder bl.a. sangen "Danmark (dum og dejlig)", som bl.a. vendte sig kritisk mod EF.

Numre

Side 1 – Sange fra Du er ikke alene 
 "Du er ikke alene" (5:14)
 "Forglem mig ej" (3:31)
 "Skovsangen" (4:10)
 "Triumftoget" (2:52)
 "De unge tåber" (4:23)

Side 2 – Musikbilleder fra Danmark 
 "Sjølund" (2:10)
 "Danmark (dum og dejlig)" (5:37)
 "Ude på Bakken" (5:25)
 "Hos Ingeborg" (3:58)
 "Masser af tid" (2:43)
 "Vildanden" (4:57)
 "Ikke alene" (1:24)

Noter

Litteratur 
Bille, Torben (1984): Sebastian – Gøgleren, Knud og de andre. København: Forlaget Fremad.

Eksterne henvisninger 
Discogs – Sebastian – Ikke alene Danmark (20-03-2012)
Ikke alene Danmark på Sebastian.info  (20-03-2012)

Sebastian-album
Album fra 1978
Sebastian i Montmartre

Sebastian i Montmartre – Solo i stille uddrag er et livealbum med Sebastian, udgivet i 1978. Det består af optagelser fra to solokoncerter i Jazzhus Montmartre den 11. og den 12. april 1978.

Numre

Side 1 
 "Her er en sang" (4:06)
 "Laila-la" (4:57)
 "Faders ord" (3:00)
 "Venter på en sang" (3:54)
 "Du er ikke alene" (4:40)

Side 2 
 "Besværligt nogengange" (3:05)
 "Danmark (dum og dejlig)" (4:14)
 "Hos Ingeborg" (3:48)
 "Rose" (4:32)
 "Mona, månen er blå" (3:25)

Noter

Litteratur 
Bille, Torben (1984): Sebastian – Gøgleren, Knud og de andre. København: Forlaget Fremad.

Eksterne henvisninger 
Discogs – Sebastian – Sebastian i Montmartre (20-03-2012)

Sebastian-album
Album fra 1978
Aleksander Lesser

Aleksander Lesser (født b13. maj 1814, død 13. maj 1884) var en polsk historiemaler.

Lesser, uddannet i Dresden og München (Schnorr), har især behandlet emner fra sit fædrelands historie: Trembowlas forsvar mod tyrkerne (Gotha-Galeriet), Boleslaw Krsywousty drager mod Mährerne, Henrik af Liegnietz tager afsked med den hellige Hedvig og mange adre. I polske kirker ses mange af hans alterværker. Han har også været virksom som illustrator og har skrevet om arkæologi og kunst.

Kilder 

 

Historiemalere
Malere fra Polen
Kunsthistorikere
Faglitterære forfattere fra Polen
Salmonsens
Johan Gustaf Liljegren

Johan Gustaf Liljegren (27. februar 1791—2. juni 1837) var en svensk oldtidsforsker.

Efter docenttjeneste i Lund og nogle års arbejde ved Kungliga Biblioteket og Rigsarkivet udnævntes Liljegren til rigsantikvar og endelig 1835 til rigsarkivar. Livligt interesseret for de ideer, som lå bag ved stiftelsen af Götiska förbundet, var Liljegren godt skikket til at have omsorg om statens historiske samlinger, som stod under rigsantikvarens varetægt.

Hans vigtigste indsats i svensk historisk forskning er imidlertid det af ham påbegyndte "Svenskt diplomatarium", af hvilket han selv nåede udgivelsen af to bind, 1829—37. Som supplement hertil udgav han under titelen "Runurkunder" en fuldstændig samling af alt, som på hans tid fandtes tilgængelig af runeristninger. Hverken det ene eller det andet af disse arbejder
tilfredsstiller dog moderne kritiske krav.

Kilder 

 

Arkivarer fra Sverige
Historikere fra Sverige
Ansatte ved Lunds Universitet
Faglitterære forfattere fra Sverige
Svensksprogede forfattere fra Sverige
Svenskere i 1800-tallet
Medlemmer af Videnskabernes Selskab
Salmonsens